b'\n_START_ARTICLE_\nLoka pri Meng\xc5\xa1u\n_START_SECTION_\nGeografija\n_START_PARAGRAPH_\nRazpotegnjeno obcestno naselje se nahaja na zahodnem delu Kamni\xc5\xa1kobistri\xc5\xa1ke ravni oz. Menge\xc5\xa1kega polja, ju\xc5\xbeno od naselja Menge\xc5\xa1 in severno od naselja Trzin na nadmorski vi\xc5\xa1ini 306 m.  Skozi Loko pri Meng\xc5\xa1u te\xc4\x8de reka P\xc5\xa1ata. Zahodno od naselja je o\xc5\xbeji ravninski pas, ki nato preide v razrezana in ponedkod zakrasela pobo\xc4\x8dja osamelca Ra\xc5\xa1ice (Vrh Staneta Kosca, 641 m). Ob njegovem vzno\xc5\xbeju ob poti na Dobeno stoji grad Jablje, ki je v svoji prvotni podobi obstajal \xc5\xbee v 14. stoletju. Sredi ravnine na desnem bregu P\xc5\xa1ate stoji cerkev sv. Primo\xc5\xbea in Felicijana. Blizu cerkve je novogotsko znamenje s figuralno plastiko, ob cesti Trzin-Menge\xc5\xa1 pa stoji Mihal\xc4\x8devo znamenje iz leta 1900. Severozahodno od vasi se na desnem bregu P\xc5\xa1ate nahaja zaselek, imenovan Na Gmajni. Glavna cesta Trzin-Menge\xc5\xa1-Kamnik pelje vzhodno od vasi. Hi\xc5\xa1e so zgo\xc5\xa1\xc4\x8dene predvsem ob njeni vzporednici, ki je speljana ob P\xc5\xa1ati od Trzina do Meng\xc5\xa1a in ob kateri so se s sodobno pozidavo tri naselja \xc5\xbee skoraj povsem zrasla.\n_START_SECTION_\nGrad Jablje\n_START_PARAGRAPH_\nGrad Jablje, doma\xc4\x8dini uporabljajo staro ime Habach stoji kraj mogo\xc4\x8dnih smrekovih gozdov na vzno\xc5\xbeju Ra\xc5\xa1ice ob poti na Dobeno.Leta 1530 so ga sezidali Lambergi, od katerih so ga pozneje prevzeli Raspi.Od 18. stoletja do druge vojne so ga imeli v lasti Lichtenbergi._NEWLINE_Grad ka\xc5\xbee v posameznostih precej gotskih \xc4\x8drt. \xc4\x8cetrti trakt so prizidali v 17. stoletju in ga predelali v baro\xc4\x8dnem slogu.Tako sedaj obkro\xc5\xbeajo zaprto dvori\xc5\xa1\xc4\x8de polkro\xc5\xbene arkade. Na \xc5\xa1tirih oglih so stolpi\xc4\x8di. Leta 1745 je Jelov\xc5\xa1ek s freskami posvetne vsebine okrasil knji\xc5\xbenico in drugo sobo v jugovzhodnem traktu. Kitajsko sobo je poslikal z motivi kitajskega \xc5\xbeivljenja, medtem ko je jedilnico okrasil z imitacijami gobelinov. Po drugi vojni je bila ve\xc4\x8dina inventarja raznesena ali uni\xc4\x8dena, nekaj tapet je kon\xc4\x8dalo v muzeju na Bledu. Ve\xc4\x8dina fresk je bila ali prebeljena ali uni\xc4\x8dena, le deloma so bile obnovljene. V gradu je delovala enota Kmetijskega in\xc5\xa1tituta Slovenije[[]], deloma pa je slu\xc5\xbeil tudi kot stanovanjski objekt za zaposlene v in\xc5\xa1titutu. Danes v gradu deluje Center za evropsko prihodnost, deloma pa je namenjen tudi za organizacijo kulturnih prireditev.\n_START_SECTION_\nZgodovina\n_START_PARAGRAPH_\nOd 19.9.1943 je v kraju delovala ilegalna rajonska tehnika, ki je bila pozneje prene\xc5\xa1ena v \xc4\x8crnu\xc4\x8de. 11.3.1944 so Nemci v tabori\xc5\xa1\xc4\x8de odgnali 16 doma\xc4\x8dinov. Zavezni\xc5\xa1ka letala so 17.2.1945 in 4.5.1945 bombardirala kraj.\n_START_SECTION_\nGospodarstvo\n_START_PARAGRAPH_\nVe\xc4\x8dina ravninskega sveta s polji in travniki je pod upravo Kmetijskega poskusnega centra Jablje in v sklopu Biotehni\xc5\xa1ke fakultete ljubljanske univerze. Kme\xc4\x8dkega prebivalstva je sorazmerno malo, mo\xc4\x8dneje je zastopana obrt. Ve\xc4\x8dina prebivalcev je zaposlena v okoli\xc5\xa1kih krajih (Dom\xc5\xbeale. Menge\xc5\xa1, Trzin in Ljubljana).\n_START_SECTION_\nDru\xc5\xa1tvena dejavnost\n_START_PARAGRAPH_\nV Loki deluje tudi ve\xc4\x8d dru\xc5\xa1tev, kot so PGD Loka, \xc5\xa1ahovsko dru\xc5\xa1tvo, kulturno dru\xc5\xa1tvo Antona Lobode in druga. V Loki, ki je sicer priljubljeno kolesarsko in pohodni\xc5\xa1ko izhodi\xc5\xa1\xc4\x8de, se nahajata dve ko\xc5\xa1arkarski igri\xc5\xa1\xc4\x8di, igri\xc5\xa1\xc4\x8da za nogomet, odbojko in balini\xc5\xa1\xc4\x8de.'